CELEX: 62016TN0442
Language: mt
Date: 2016-08-04 00:00:00
Title: Kawża T-442/16: Rikors ippreżentat fl-4 ta’ Awwissu 2016 – Šroubárna Ždánice vs Il-Kunsill

24.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 392/42
            
         Rikors ippreżentat fl-4 ta’ Awwissu 2016 – Šroubárna Ždánice vs Il-Kunsill
   (Kawża T-442/16)
   (2016/C 392/55)
   Lingwa tal-kawża: iċ-Ċek
   
      Partijiet
   
   
      Rikorrenti: Šroubárna Ždánice a.s. (Kyjov, ir-Repubblika Ċeka) (rappreżentant: M. Osladil, avukat)
   
      Konvenut: Il-Kunsill tal-Unjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tikkonstata li l-Unjoni Ewropea għandha tħallas lir-rikorrenti s-somma ta’ CZK 75 502 534 bħala kumpens għad-danni;
            
         
               —
            
            
               tikkundanna lill-Unjoni Ewropea tbati l-ispejjeż tar-rikorrenti.
            
         
      Motivi u argumenti prinċipali
   
   Insostenn tar-rikors, ir-rikorrenti tinvoka motiv wieħed, li jallega li l-kundizzjonijiet kollha li jwasslu għar-responsabbiltà mhux kuntrattwali tal-Unjoni Ewropea taħt l-Artikolu 268 TFUE, flimkien mat-tieni paragrafu tal-Artikolu 340 TFUE, ġew issodisfatti:
   
               —
            
            
               bl-impożizzjoni ta’ dazju anti-dumping fuq l-importazzjoni ta’ ċerti rabbata tal-ħadid jew tal-azzar li joriġinaw mir-Repubblika Popolari taċ-Ċina, li sussegwentement ġew estiżi għall-importazjonijiet mill-Malażja, l-Unjoni Ewropea kisret l-obbligi tagħha taħt is-sħubija tad-WTO, imniżżla speċifikament fil-ftehim anti-dumping;
            
         
               —
            
            
               il-ksur tal-ftehim anti-dumping wassal għal ksur tal-Artikolu 216(2) TFUE;
            
         
               —
            
            
               bħala riżultat tal-azzjoni illegali tal-Unjoni Ewropea, ir-rikorrenti ġarrbet danni għall-ammont ta’ CZK 75 502 534;
            
         
               —
            
            
               kien hemm ness kawżali bejn l-ammont tad-danni u l-aġir illegali tal-Unjoni Ewropea.